Diari Oficial de la Generalitat Valenciana


Sumari del DOGV 4032, del 29-06-2001 (2001/6304)

RESOLUCIÓ de 15 de juny de 2001, de les direccions generals de Centres Docents, d'Ordenació i Innovació Educativa i Política Lingüística i de Personal, que prorroga la Resolució de 21 de juliol de 1997, la Resolució de 20 de juliol de 1998, i la Resolució de 28 de juny de 1999, per la qual s'aproven instruccions per a l'organització i el funcionament dels col·legis d'Educació Infantil I Primària per al curs 2001/2002.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4032

Data del DOGV
:   29-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/6304


Data del document
:   15-06-2001

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * organització de l'ensenyament
    * educació preescolar
    * ensenyament primari

RESOLUCIÓ de 15 de juny de 2001, de les direccions generals de Centres Docents, d'Ordenació i Innovació Educativa i Política Lingüística i de Personal, que prorroga la Resolució de 21 de juliol de 1997, la Resolució de 20 de juliol de 1998, i la Resolució de 28 de juny de 1999, per la qual s'aproven instruccions per a l'organització i el funcionament dels col·legis d'Educació Infantil I Primària per al curs 2001/2002. [2001/M6304]
  
Amb la finalitat d'establir el marc d'actuació, i desenrotllar l'activitat docent en els centres educatius d'Educació Primària, les direccions generals de Centres Docents, d'Ordenació i Innovació Educativa i Política Lingüística i de Personal, resolen:
  
Primer
  
Es prorroguen per al curs 2001/2002 les normes d'organització i funcionament de les escoles d'Educació Infantil i dels col·legis d'Educació Primària establides per la Resolució de 21 de juliol de 1997, la Resolució de 20 de juliol de 1998, i la Resolució de 28 de juny de 1999 (DOGV 31.07.1997, DOGV 28.07.1998 i DOGV 13.07.1999), excepte les modificacions que s'expressen en la present resolució.
  
Totes les dates corresponents a 1997, 1998 i 1999 queden referides a 2001.
  
Segon
  
L'article 3 de la Resolució de 28 de juny de 1999 queda redactat de la següent manera:
  
L'apartat 4.3 de les instruccions de 21 de juliol de 1997 (DOGV 31.07.1997), establix que, en el cas que algun mestre/a no cobrisca el seu horari lectiu, s'estarà al que disposa l'epígraf II, apartat 1.1 de l'Orde de 29 de juny de 1992. A ell s'incorporen els següents aspectes:
  
D'acord amb l'organització del centre, una vegada ateses totes les necessitats d'hores lectives i les hores de dedicació dels òrgans unipersonals, les hores disponibles de professorat s'assignaran a:
  
- Reforç educatiu en les àrees instrumentals a l'alumnat que promocione de cicle amb recomanació expressa del mencionat reforç o que requerisca romandre un any més en el mateix cicle.
  
- Dedicació dels coordinadors de cicle o nivell.
  
- Activitats de suport i reforç a l'alumnat amb necessitats educatives especials.
  
- Realització d'activitats de suport a l'alumnat que seguisca el programa d'immersió lingüística.
  
- Reduir l'horari lectiu dels mestres amb 55 o més anys d'edat quan els interessats el sol·liciten formalment a la direcció, fins a un màxim de tres hores lectives setmanals. Estos mestres realitzaran activitats complementàries fins a completar les 25 hores setmanals.
  
Així mateix el cap d'Estudis, en l'elaborar l'horari personal dels mestres tindrà en compte la circumstància que algun mestre/a pertanga a la Junta de Personal o siga delegat/ada de prevenció de riscos laborals o es trobe en alguna de les situacions contemplades en els punts anteriors
  
Tercer
  
L'article 4 de la Resolució de 28 de juny de 1999 queda completat de la manera següent:
  
Els delegats de prevenció de riscos laborals dedicaran a les seues funcions quatre hores individuals de còmput setmanal. El centre organitzarà estes hores de forma compacta perquè puguen desenrotllar les seues funcions, concentrant-les preferentment en el matí del dimarts.
  
Quart
  
En relació amb la distribució de l'horari dels mestres s'aplicarà el següent:
  
La jornada laboral dels mestres serà, amb caràcter general, de 37.30 hores setmanals. Durant els períodes lectius establits en el calendari escolar vigent els mestres dedicaran a les activitats del centre 30 hores setmanals, de les quals, 25 seran lectives, i les restants es distribuiran entre complementàries, arreplegades en l'horari individual setmanal, i complementàries computades mensualment.
  
Les 7.30 hores restants fins a completar la jornada laboral seran de lliure disposició del professorat per a la preparació de classes, el perfeccionament individual o qualsevol altra activitat pedagògica complementària.
  
Respecte de les hores complementàries arreplegades en l'horari individual, a més de l'horari lectiu, es dedicarà una hora setmanal, en el centre, a l'acció tutorial amb l'alumnat i les famílies.
  
Respecte de les hores complementàries computades mensualment, les hores restants fins a completar les 30 hores setmanals de dedicació al centre, es computaran mensualment a cada mestre/a per la Direcció d'Estudis i comprendrà les següents activitats:
  
- Assistència a reunions del Claustre i del Consell Escolar.
  
- Assistència a sessions d'avaluació.
  
- Assistència a reunions d'equips de cicle.
  
- Participació en activitats de formació incloses en el Pla de Formació del Professorat de la Conselleria de Cultura i Educació.
  
- Participació en les activitats de formació específica per a l'aplicació del programa d'Immersió segons l'Orde de 23 de novembre de 1990 (DOGV del 4 de març de 1991).
  
- Programació i realització d'activitats complementàries.
  
Disposició final
  
La present resolució assortirà efectes a partir del dia següent al de la seua publicació en el Diari Oficial de la Generalitat Valenciana.
  
València, 15 de juny de 2001.- El director general de Personal: José Antonio Rovira Jover. El director general d'Ordenació i Innovació Educativa i Política Lingüística: Josep Vicent Felip i Monlleó. El director general de Centres Docents: Herminio García Quadra.